**Szervezett bűnözés, fehérgalléros bűnözés**

**óravázlat**

Hiedelmek:

* családi szerveződés, „Keresztapa” film-szerű szerveződés;
* erőszak, zsarolás, megfélemlítés
* a résztvevők hallgatási fogadalma
* politikai szférába behatolás, politikai befolyás szerzése

Valójában:

* a szervezett bűnözésnek sokféle formája létezik, van erőszakos és nem erőszakos bűncselekményekre szerveződő bűnözői csoport is
* a szervezett bűnözésnek különböző szintjei vannak

**A bűnszervezet és szervezett bűnözés: jogi és kriminológiai fogalom**

* Míg a bűnszervezet büntetőjogi fogalom, addig a szervezett bűnözés problematikája a kriminológia területéhez tartozik.
* A büntetőjog a bűnözésre mint társadalmi jelenségre reagálva állapítja meg a különös részi tényállásokat, illetve ehhez igazítja az általános részi rendelkezéseket is.
* A bűncselekmények szervezett formában, a feladatok megosztásával és koordinálásával történő elkövetése alapozta meg azt, hogy kriminológiai jelenségként tekintsünk rá.

**Szervezettség problémája** – James O. Finckenauer

A bűnszervezet jellemzői:

ideológiai háttér, kiépült struktúra, folyamatosság, az erőszak alkalmazására való készség, az erőszak alkalmazásra vonatkozó fenyegetés, az embereknek a csoporthoz való kötése, az illegális üzlet, a törvényes intézményekbe való beszivárgás, végül, de nem utolsó sorban pedig a korrupció, mint a célok elérésének eszköze.

**A bűnözői csoportok szervezettségének fokozatai:**

1.***Alacsony szintű szervezettség***: laza szerkezetű, horizontális szerveződésű, a szükségletekhez alkalmazkodó, változó összetételű, amelyet nagyobb fokú konspiráció és szerepelosztás jellemez, de az üzleti életbe alig hatol be és nincs kapcsolata a közhatalommal, közélettel.

2. ***Közepes szintű szervezettség***: esetenként változó, de állandóbb személyi összetételű (többnyire visszaeső bűnözőkből álló) személyi kört ölel fel, kisebb bűnözői csoportok horizontális szerveződése, amelyet néhány tagból álló mag mozgat. Üzleti vállalkozás, ill. érdekszférák felosztásának néhány eleme már megtalálható, de sem területi, sem időbeli kiterjedtsége nem jelentős. A csoport tagjai jellemzően foglalkozásszerűen űznek bűnöző tevékenységet, amely számukra rendszeres jövedelmet és megélhetést biztosít.

3. ***Magas fokú szervezettség (maffia):*** állandó maggal rendelkezik, vertikálisan és horizontálisan is szerveződik, katonai hierarchiával felépülő struktúra, amelyet az egyes tevékenységi területek felosztása, a közhatalommal való mély kapcsolat, üzleti vállalkozásokban történő aktív részvétel, ún. keményebb áruk és szolgáltatások nyújtása (kábszer, prostitúció, fegyver, szerencsejáték, stb.) és az erőszak alkalmazása jellemez.

**Veszélyessége**

* A szervezett kriminalitás **minőségileg is más típusú és más erősségű fenyegetettséget jelent, mint a „nem szervezett” bűnözés, amelyből következik, hogy az ezzel összefüggésben lévő, közhatalom által tett válaszlépések sem maradhatnak meg egyesek vagyonára vagy személyére irányuló támadások elleni fellépés szintjén.**
* A szervezett bűnözés ennek nyomán az **egész államszervezet és a teljes gazdaság szétrombolását,** vagy legalábbis **jelentős torzulását** idézheti elő.

**Célja**

* A szervezett bűnözésnek a veszélyessége abban tér el az egyéb, bűnözés által generált fenyegetettségtől, hogy itt már **nemcsak egyszerű haszonszerzésről van szó, hanem *gazdasági jelentőségű profit* megszerzésére irányuló törekvésről**.
* Az effajta tevékenységből származó profit pedig végső soron leküzdhetetlen **konkurenciát jelent az adózott profit és a gazdaság számára** egyaránt. (Kacziba)

**A szervezett bűnözés típusai:**

**1. Az olasz szervezett bűnözés**

***Szicíliában a mai értelemben vett maffia a 19. század körül alakulhatott ki.*** A maffia hálózata „családokra” oszlott, amelyek az egész lakosságot az ellenőrzése alatt tartotta és a politikai elitben is szerephez jutott;

**Kezdetben még a maffia nem épült be az államszervezetbe.** A századforduló idejére azonban a politika és közigazgatás teljességgel a maffia kezében volt, a választások felett teljes kontrollt gyakoroltak. Ez így működött az I. világháború végéig.

* ***1893-ban Palermo polgármesterét – Emanuele Notarbartolot – agyonlőtte a maffia, mert meg akarta tisztítani a közéletet a maffiától;***

***Don Vito Cascio Ferro,*** a leghatalmasabb vezér Amerikába menekült, letelepült New York népes olasz közösségében. Ő lépett – mint első maffiózó – Amerika területére. Ezzel született meg a ***La Cosa Nostra, az amerikai olasz maffia***.

A 20-as évekre már rég lecsillapodtak a kedélyek, de a ***fasizmus*** kialakulása a maffiát is rosszul érintette, mert ***Mussolini*** államrendjébe nem fért bele, hogy egy másik, hatalommal rendelkező szervezet is működjön. Ezért maffiaellenes tisztogatásba kezdett, azonban politikai akadályokba ütközött. Az alsó szintet sikeresen szétrombolta, a felső szintet (politikusok, földbirtokosok) a maga irányítása alá vonta. Mikor Mussolinit a II. világháború végén kivégezték, a maffia új erőre kapott. Komoly hatalomra tettek szert, stílusuk megváltozott. Falvakból, kis településekből a nagyvárosokba kerültek, ott az újjáépítési feladatokból, feketepiacból meggazdagodtak. Nagy fordulat következett be az életükben, vidéki bűnözőkből nagyvárosi “nagyvállalkozók” lettek.

A **maffia** jelentése: azoknak a szicíliai családoknak az összessége, amelyek egymással laza kapcsolatban állva működtetik a szervezett bűnözést Amerikában és Szicíliában

* *La Cosa Nostra jelentése*: a mi ügyünk, vagy mi dolgunk; politikai, üzleti és bűnöző szervezet, amely profin működött és jelenleg is működik. Hiába fejezték már le többször a Cosa Nostra szervezetét, a szicíliai maffia a mai napig jelentős bevételre tesz szert a kábítószer-kereskedelemmel, védelmi pénzekkel, uzsorával és az internetes fogadások piacával.

**A szervezett bűnözés az USA-ban**

Mint fentebb láttuk, 1875-1920. között óriási kivándorlási hullám indult Dél-Olaszországból, különösen Szicíliából az USA-ba. A szicíliai közösség a családokra (nagycsaládokra = klánokra) épült. A család hierarchikusan szervezett volt, élén a családfő (capo di famiglia), akinek minden családtag engedelmességgel és hűséggel tartozik. A család tekintélyét, becsületét, gazdagságát és hatalmát mindenek felett védeni kell, akár úgy is, hogy néha távolabbi rokonokkal kötnek szövetséget.

Amikor az USA-ba kikerültek, hamarosan ráeszméltek, hogy ott is ellenséges környezetben találták magukat. Ezen kívül a már korábban kivándorolt és hatalmat szerzett kisstílű gengszterek (írek, németek, zsidók) és korrupt politikusok biztosítottak számukra is védelmet, törvényes úton nem tudtak előrébb jutni. Az is látszott, hogy a hatalommal és gazdagsággal rendelkező nagy családok sem törvényes úton jutottak a vezető pozícióhoz.

A szicíliai családszerkezet segített, hogy fennmaradjanak ebben a környezetben. Lehetővé tette, hogy ha jön egy jó üzleti alkalom, arra gyorsan reagáljanak, hiszen már szervezetten léteztek. 1920 januárjában az alkotmány kiegészítésével megjelent a **szesztilalom** (alkoholos italok gyártásának, értékesítésének és szállításának tilalma).

A szesztilalom beindította a bűnözői csoportokat, főként az erőszakos, egymással versengő bandákat is. Addig a korrupt politikusok és erkölcstelen vállalkozók álltak az élen, ettől kezdve a bandavezérek. Ettől kezdve nevezik La Cosa Nostrának a maffiát.

Főbb megállapítások:

* az állam számára ellenőrizhetetlen birodalom
* tevékenységek: szerencsejáték, uzsora, drog, fegyverkereskedelem, prostitúció, bérgyilkosságok, lopások, orgazdaság
* a szervezett bűnözés beszivárgott a legális vállalkozásokba is
* a szervezett bűnözői csoportok a szicíliai családmodellhez hasonló. A családhoz „örökbefogadott” családtagok csatlakoznak (beavatási szertartás – vér, gyilkosság elkövetése, stb.), valamint külsősök is segítik kívülről a működést. Egyfajta családi vállalkozáshoz hasonlít.
* a különböző családok megállapodásokat kötnek, szabályokat alkotnak, amelyeket időnként felülvizsgálnak.
* mára a maffia módszerei finomodtak, az utcai lövöldözéseket felváltják a nem erőszakos bűncselekmények elkövetése; másrészt a tisztára mosott pénzt legális vállalkozásokba fektetik;
* LÉNYEG: a törvényes vagy törvénytelen üzleti vállalkozások felhasználása a törvénytelen haszon érdekében.
* a korrupt politikai hatalom a maffia érdekeit is védte

**2. Orosz típusú szervezett bűnözői csoportok**

Konkrétan az orosz maffia: - volt titkos ügynökökből szerveződött a Szovjetunió felbomlása után

- ők sokan profi „szakemberei” voltak mások megfélemlítésének, bántalmazásának, megölésének

***Általános jellemzői az orosz típusú felépítettségnek***:

- nem családi alapon szerveződik; a tagok nem ismerik egymást, általában nem tudják, ki a legfőbb vezetője a szervezetnek;

- a tagok csak az eggyel felettük állót ismerik, akivel kapcsolatban vannak; pl. a kábítószert tőle veszik, ezt később a fogyasztóknak eladják.

- ennek a felépítettségnek előnye (a bűnözői kör szempontjából), hogy a tagok nem tudják feldobni a magasabb szinten állókat, mert nem ismerik őket, ezért nehéz a felderítés; egy-egy kieső tag helyére azonnal érkezik más, könnyű likvidálni és pótolni is a hiányzó tagokat;

**Sokszor a bűnözői csoportok etnikai alapon szerveződnek.**

***Az etnikai alapon szerveződő szervezett bűnözői csoportokra példák:***

|  |  |  |
| --- | --- | --- |
| Szervezet | Méret | főbb tevékenységek |
| kolumbiai kartellek | több száz ember | kábszer, teljes folyamat |
| kínai triádok | 150.000 5 csoportra osztva | kábszer, uzsora, illegális bevándorlás, szerencsejáték, prostitúció, pénzmosás; |

**Elnevezések:**

* kezdetben: **maffia**
* A későbbiek folyamán megjelent az ún. **„racketeering”** kifejezés, amely az eredeti koncepció értelmében csalást, megfélemlítést jelentett, s azt az üzleti élet meghatározott körének jogellenes befolyásolására használták.
* A másik kifejezés **„gang”** név alatt futott, melyből a gengszter szó származtatható. Ez már tulajdonképpen a bűnözés szervezett voltára, illetve a *csoportos* elkövetésre utalt.

**A szervezett bűnözés magyarországi története**

* Magyarországon a gazdasági reformok negatív mellékhatásaként a 70-es években növekedni és minőségében változni kezdett a bűnelkövetés.
* Egyes rétegek jövedelmi helyzete javult, elsősorban a kiskereskedőké (butikosok) és a kisiparosoké, ebből adódóan a lakásukon nagyobb értékeket tartottak (készpénzt, nemesfém tárgyakat, műkincseket).
* Növekedett a **lakásbetörések** száma és ezek elkövetésében egyre gyakrabban belső munkamegosztásra épülő **bűnszövetkezetek** vettek részt.
* az **utazási tilalmak enyhülése** a 70-es évek vége felé, először a szocialista országok irányában, majd Nyugat-Európa felé is. - csempészet
* A **70-es években** a szervezett bűnözés határozottabb erősödését a **külföldi bűnelkövetői** csoportok megjelenése is támogatta. Ez idő tájt Jugoszláviából és Lengyelországból, kisebb mértékben Csehszlovákiából, majd később a Szovjetunióból érkező bűnözők tevékenysége vált a magyar rendőri szervek előtt ismertté.
* A 80-as évtized elején megkezdődött az ún. második gazdaságot vagy **árnyékgazdaságot** képező, kiegészítő jellegű, üzleti magántevékenység legalizálása.
* Megkezdődött a magánvagyon felhalmozása (ld. vendéglátóipar, kiskereskedelem stb.)
* Viszont egyes rétegek életszínvonala tovább csökkent.
* TEHÁT: A **70-es évek második felére** tehető a szervezett bűnelkövetés **előszakasza**, amely akkor még döntően a **betörésekben** és az **árucsempészetben** manifesztálódott.

A **80-as évekre** a bűncselekmények már kifejezetten ***bűnszervezeti formát*** öltöttek.

* kelet-európai bűnözői csoportokon kívül megjelentek nyugat-európai, elsősorban **olasz** bűnözők is, amelyet jól illusztrált a Képzőművészeti Múzeumban elkövetett, nagy értékű műkincslopás is.
* A bűnözés behatolt **a gazdaságba**, tipikusan a kocsmák, **szórakozóhelyek** üzemeltetése, és az ezek mellett megjelenő bűnelkövetés (pl. lányok futtatása) volt a cél.
* Tömegesen követtek el a vendéglátó-ipari egységekben **lopásokat, csalásokat, sikkasztásokat**.
* A vagyon elleni bűncselekmények mellett tipikussá vált a **prostitúció**, illetve sok bűnelkövető a fővárosi szórakozóhelyek védelmi zsarolására szakosodott.
* A vendéglátó-ipari egységekben megjelentek az illegális **játék-automaták** is, amelynek már a megszerzése bűncselekmény elkövetését feltételezte.

**’90-es évek: rendszerváltás** – gazdasági fellendülés, szabadság –bizonytalan és kialakulatlan jogi szabályozás – szervezett bűnözés

* A rendszerváltás utáni gyors meggazdagodás lehetőségét a **bizonytalan jogi szabályozás,** illetőleg a joghézagok tették lehetővé;
* Az **olajozás** hatalmas lehetőséget teremtett a meggazdagodásra. A bűnözők közel három év alatt milliárdokra tehettek szert, majd az újabb jogszabály módosításig 1995-ben újabb milliárdok következtek.
* **A kilencvenes évek közepére** Magyarországon körülbelül **három-négy komolyabb szervezett** bűnözői csoportosulásról szerzett tudomást a nyomozó hatóság.

A magyar alvilág mellett nagy területet foglaltak el az **orosz-, a jugoszláv- és az ukrán** bűnözők.

A bűnözői csoportok profitot egyrészt az olajozásból – a nyersanyag behozatalából –, az autókereskedésből, a kábítószer-kereskedelemből, a fegyvercsempészetből és a prostitúcióból szereztek. 1987-1994. között 1591%-kal nőtt a **gépjárműlopások** száma, amely nemzetközi szinten is páratlan emelkedést jelentett.

* A 90-es évek második felének kiemelt ágazatává vált az **emberkereskedelem és a prostitúció** is, amelynek újdonságát az jelezte, hogy megszűnt a prostitúció hazai jellege, a prostitúcióhoz kapcsolódó bűncselekmények nemzetközi szintűvé terebélyesedtek, illetőleg az országon belül is megnőtt a lányfuttatáshoz kapcsolódó mobilitás

Következmények: A prostitúcióból, az olajozásból befolyt összegek miatt megindult az egyes csoportok közötti háború, így a **leszámolás jellegű bűncselekmények** is elterjedtebbé váltak.

**Kábítószerrel kapcsolatos szervezett bűnözés:**

* A **kábítószer-**fogyasztás hazánkban a rendszerváltás előtt nagyon alacsony mértékű volt, a szerfogyasztás döntően az alkoholfogyasztásra redukálódott.
* A 90-es évtized elejéig a Közel-Keletről, a kábítószer alapanyagok gyártásának hagyományos régiójából Nyugat-Európába, mint fontos felvevő piacra irányuló szállítmányok az ún. **Balkán útvonalon** haladtak. Alapvető változás következett be a **jugoszláv háború** éveiben, mert ekkor a Törökországból induló szállítmányok már csak Magyarország érintésével tudtak eljutni Nyugat-Európába. Megnőtt a felbomlott Szovjetunióból induló export, illetőleg teret nyert **az albán-koszovói** kábítószer-kereskedés is hazánkban. Magyarország a 90-es évek második felére tranzit-országból **célországgá** változott a drogpiac tekintetében.

**Erőszakos (közte leszámolás jellegű) bűncselekmények**:

* Az **erőszakos** bűncselekmények többnyire az **eszközcselekmény** funkcióját töltötték be, a célcselekmények rendszerint vagyon elleni bűncselekmények voltak, például **zsarolás, rablás** stb., amelynek révén magas, jogtalan anyagi haszon érhető el. Az áldozatok többsége külföldi állampolgár volt, akik valamilyen módon kapcsolatban álltak a szervezett bűnözéssel.

**A 90-es évek második felében** már új bűnelkövetői tevékenységek is megjelentek a kriminalisztikai palettán, mert a bűnelkövetésből szerzett pénzeket tisztára kellett mosni, a bűncselekményből származó anyagi hasznot legalizálni kellett. - **pénzmosás**

Összességében tehát

* a szervezett bűnözői körök fő jellemzője, hogy a törvénytisztelő állampolgárok körében tömegesen jelentkező fizetőképes kereslet kielégítésére irányuló „vállalkozások” olyan áruk és szolgáltatások (szeszes ital, később szerencsejáték, prostitúció, uzsorakölcsön, majd kábítószer) előállításával és/vagy forgalmazásával foglalkoztak, amelynek az árusítását a törvény büntetés terhe mellett tiltotta. (Bócz E.)
* JELLEMZŐI még: ideológiai háttér, kiépült struktúra, folyamatosság, az erőszak alkalmazására való készség, az erőszak alkalmazásra vonatkozó fenyegetés, az embereknek a csoporthoz való kötése, az illegális üzlet, a törvényes intézményekbe való beszivárgás, végül, de nem utolsó sorban pedig a korrupció, mint a célok elérésének eszköze.
* veszélyessége: a szervezett bűnözés minőségileg is nagyobb veszélyt jelent a társadalomra, mint akár a csoportos elkövetés; egy ország gazdaságára rendkívül romboló, torzító hatással lehet;
* ebből adódóan célja nem csupán az egyéni meggazdagodás, hanem a gazdasági élet feletti dominancia megszerzése, a legális gazdasági életbe való beszivárgás, ami által a legális piacon jelentős konkurenciává válhat;
* Gyors alkalmazkodás a társadalmi-gazdasági változásokhoz; folyamatos változás, megújulás;
* A hatóságok ellenreakciói lassabbak
* Az információs társadalom lehetővé tette a globális méretű bűnözői hálózatok kiépülését és működését

**Bűnüldözői és jogi lépések sürgetése, szükségessége**:

A korlátlan anyagi bázis, a fejlett technika, a szakértői támogatottság, a joghézagok, a fejletlen bűnüldözési tevékenység, az aktív és passzív ***korrupció*** elősegítette a szervezett bűnözői körök megerősödését. Az ezredfordulót követő tíz év megrázó eseményei még a változások szükségessége iránt leginkább kétkedőket is rádöbbentette arra, hogy a bűnüldözés korábbi módszerei önmagukban nem alkalmasak az új típusú kihívások észlelésére és kezelésére.

**A szervezett bűnözés fogalma**

**Dános Valér**: „a szervezett bűnözés egy adott társadalom összbűnözésének sajátos **alstruktúrája,** amelyet azoknak a *hivatásos bűnözőknek a bűncselekményei képeznek*, akik valamilyen bűnöző társulás tagjaként (vezetőjeként) tervszerűen, **tagolt munkamegosztás** és magas fokú **konspiráció** mellett valósítják meg a bűncselekményeiket.”

**Korinek László**: (1) nemzetközi határokat átívelő jelleg, (2) a legális és illegális cselekmények egyidejű jelenléte, (3) erőszak a bűnözőtársulás tevékenysége során, (4) a szervezett bűnöző tevékenységét foglalkozásszerűen űzi, (5) a bűnözői csoportokon belül szakosodás lelhető fel, (6) a lehető legkisebb kockázatvállalás mellett, a lehető legnagyobb profitra való törekvés, (7) jogszabályok szerinti tiltott szükségletek kielégítésre irányul.

**A bűnszervezet jogi fogalma:**

**Bűnszervezet**: legalább három személyből álló, hosszabb időre, **hierarchikusan** szervezett, **konspiratívan** működő csoport, amelynek célja ötévi vagy ezt meghaladó szabadságvesztéssel büntetendő szándékos bűncselekmények elkövetése. (Btk. 459. § (1) bek. 1. pont)

* ez a fogalom fokozatosan alakult ki; korábban például a haszonszerzési célzat is benne volt

**Fehérgalléros bűnözés fogalma**

**Edwin H. Shutherland** volt az első, aki tudományos igénnyel vizsgálta a bűnözői csoportosulások törvénysértéseit. 1940-ben ő határozta meg a **fehérgalléros bűnözés fogalmát**: olyan bűncselekményekről van szó, amelyeket foglalkozásuk körében követnek el tiszteletre méltó és magas társadalmi státuszban lévő személyek.

Ezt a definíciót később kiegészítették: minden olyan törvénysértés, amelyet egy magánszemély vagy egy csoport (értsd: vállalkozás is ide tartozik) követ el egyébként megbecsült és törvényes foglalkozása vagy üzleti tevékenysége során.

* tehát a fehérgalléros bűnözés elkövetői lehetnek egyének, csoportok vagy maga a gazdasági társaság;
* az áldozatai is sokfélék lehetnek: szakmabeli befektetők is vagy akár a gyanútlan laikus fogyasztók;
* legális foglalkozások, üzleti vállalkozások leple alatt kerül sor a bcs-ek elkövetésére; társaságok által elkövetett bcs-ek: értékpapírral kapcsolatos bcs-ek, csődbűncselekmény, adócsalás (költségvetési csalás), fogyasztók megtévesztése, stb.

A **városiasodás,** az **egyre nagyobb szervezetek, vállalatok** és az egyre bonyolultabb jogi szabályozás és kapcsolatrendszer megteremtette a korrupció lehetőségét.

* A nagy szervezetek alkalmazottai ellenszolgáltatástól teszik függővé kötelességük teljesítését, tehát itt egyéni haszonszerzésre használja fel a körülményeket.
* a nagy szervezetek elszemélytelenedése, az átláthatóság csorbulása lehetőséget teremt az egyének számára a társasági vagyon jogtalan eltulajdonítására (pl.: sikkasztás)
* az üzleti partnerek már nem bíznak annyira a nagyvállalatban, mint korábban a kisebb vállalkozások vezetőiben, akikkel személyes ismeretségben voltak. Így, ha lehetőséget látnak arra, hogy átverjék a nagyvállalatot, megteszik, hiszen a vállalat könnyedén elvisel kisebb veszteségeket, úgyhogy senkinek nem esik bántódása;
* foglalkozás körében elkövetett bűncselekmények is az elszemélytelenedésre vezethetők vissza: pl. az ügyvéd a letéti pénzt felhasználja, az árucikk gyengébb minőségű áruval való helyettesítése.